‏‏‏‏‏‏‏ב' טבת, תשע"ח

‏‏‏‏‏‏‏‏‏‏20 דצמבר, 2017

**לכבוד**

**מר עידו גבאי**

**ע. ראש המל"ל**

**הנדון: סטאטוס יישום המלצות צוות צ'חנובר במשרד המשפטים**

שלכם: 05239717 מיום 10.12.17

שלום רב,

בהמשך למכתבך שבסימוכין בדבר עדכון צוות המעקב לעניין תהליך יישומן של המלצות דו"ח ועדת טירקל והמלצות צוות היישום בראשות ד"ר יוסף צ'חנובר, להלן התייחסותנו לסטאטוס יישום ההמלצות שמשרד המשפטים אחראי להוביל את יישומן או שותף ליישומן:

1. המלצות מס' 1 ו-2 לעניין חקיקת פשעי מלחמה ואחריות מפקדים וממונים אזרחיים – כפי שעדכנו במכתבינו הקודמים מיום 4.1.17 ומיום 11.7.17, צוות במשרד המשפטים, בשיתוף עם נציגי הפרקליטות הצבאית וגורמים רלוונטיים נוספים, עמל בשנים האחרונות על גיבושם של תזכירי החוק המתייחסים להמלצה מס' 1 של ועדת טירקל. טיוטת התזכיר בנושא עבירת העינויים הייתה אמורה להידון בפני היועץ המשפטי לממשלה ביום 1.11.17, אלא שבשל אילוצים בלתי צפויים הדיון נדחה ליום 21.1.18. כפי שעדכנו במכתבנו מיום 11.7.17, תזכיר חוק פשעים נגד האנושות נמצא בשלבי עבודה סופיים. לאחר שהושלמה עבודת המטה בנושא, נותרו כמה מחלוקות שהוחלט להביאן בפני היועץ המשפטי לממשלה. מסמך בנושא הושלם והועבר לבחינתה של המשנה ליועץ המשפטי לממשלה (משפט פלילי), וישיבה בעניין בראשות היועץ המשפטי לממשלה עתידה להיקבע בזמן הקרוב. בנושא של אחריות מפקדים וממונים אזרחיים (המלצה מס' 2), גובשה בעבודת מטה מצומצמת טיוטת תזכיר אשר תשמש כבסיס להמשך עבודה ודיון בפורום רחב יותר. אשר לחקיקה הקולטת פשעי מלחמה, כפי שעדכנו במכתבינו הקודמים, עם השלמת העבודה בנושא עבירת העינויים והפשעים נגד האנושות כאמור לעיל, יוגבר המאמץ המושקע בעבודה על נושא זה.
2. המלצה מס' 6 – תיקון חוק השיפוט הצבאי כך שחובת ההיוועצות של הפצ"ר עם אלוף תוגבל בזמן – מדובר בתיקון חוק המצוי באחריות שר הביטחון. כאמור במכתבינו הקודמים, הפרקליטות הצבאית הודיעה למשרד המשפטים כי הם החלו בעבודת המטה הנדרשת לצורך קידום תיקון החקיקה, אך עד כה טרם התקבלה התייחסותם. לאחר קבלת התייחסות הפרקליטות הצבאית יפעלו משרד המשפטים, הלשכה המשפטית של משרד הביטחון והפרקליטות הצבאית במשותף לקידום הנושא.
3. המלצה מס' 7 – עצמאות הפצ"ר (עיגון אופן מינויו, משך כהונתו והפסקתה) – עיגון אופן מינויו של הפצ"ר בהתאם להמלצת הצוות מחייב תיקון של חוק השיפוט הצבאי, וכפי שצוין בנוגע להמלצה מס' 6 לעיל, מדובר בתיקון חוק שבאחריות משרד הביטחון. כאמור במכתבינו הקודמים, הפרקליטות הצבאית הודיעה למשרד המשפטים כי הם החלו בעבודת המטה הנדרשת לצורך קידום תיקון החקיקה, אך עד כה טרם התקבלה התייחסותם. לאחר קבלת התייחסות הפרקליטות הצבאית יפעלו משרד המשפטים, הלשכה המשפטית של משרד הביטחון והפרקליטות הצבאית במשותף לקידום הנושא.
4. המלצה מס' 12 – השלמת הקמת אשכול ייעודי לדיני הלחימה במשרד המשפטים – בהמשך לאמור במכתבינו הקודמים, בשלב זו אוישו באשכול משרה בתקן א2-א4 (ממונה), שתי משרות בדרגת עוזר ראשי (ב-א2) ומשרת מתמחה. בקרוב יפורסם מכרז למשרה בכירה של ראש תחום דיני לחימה בדרגת א4-א6. תקן נוסף לעורך דין בדרגת א1-א3 אושר אך טרם הוצא למכרז, ואנו פועלים לקידומו. כפי שציינו במכתבנו מיום 11.7.17, מאז חודש פברואר 2016 נעשתה עבודה רבה באשכול לצורך הקמתו וביסוסו, בפרט בהיבטי מוכנות ללחימה. זאת, לצד מתן מענה לצרכים השוטפים של משרד המשפטים בתחום דיני הלחימה (חקיקה,  פניות ייעוץ, ליווי עתירות וכן הלאה), הנוגעים להיבטי לחימה אופרטיביים ולדיני התפיסה הלוחמתית ויישומם.
5. המלצה מס' 13 – קידום הליכי תיקון חקיקה להחלת סמכות הנציבות לביקורת על הפרקליטות גם על הפרקליטות הצבאית – נושא זה מטופל על ידי המחלקה למשפט ציבורי-חוקתי בייעוץ וחקיקה, אשר הונחתה לקדם תיקון חקיקה לחוק נציבות תלונות הציבור על מייצגי המדינה בערכאות, התשע"ו-2016, בתיאום עם הפרקליטות הצבאית. הפרקליטות הצבאית ביקשה לקבל מנציגי פרקליטות המדינה התייחסות בנוגע לניסיונה של פרקליטות המדינה כגוף מבוקר. ישיבה בנושא, בראשות ראש אשכול משפט ציבורי במחלקה למשפט ציבורי-חוקתי, ובהשתתפות נציגים מהפרקליטות הצבאית ומשרד המשפטים, תתקיים ביום 26.12.17 ונוכל לעדכן בדבר תוצאותיה בדיון של צוות המעקב שיתקיים ביום 27.12.17. לאחר הישיבה, צפוי אשכול המשפט הציבורי לקבל מהפרקליטות הצבאית התייחסות בכתב בנוגע להחלת החוק, ויקדם בהמשך את תיקון החקיקה בהתאם למקובל.
6. המלצה מס' 14 – הטיפול בתלונות נגד שוטרי מג"ב – כזכור, ועדת טירקל המליצה כי במקרים בהם מתעוררים חשדות להפרות של כללי המשפט הבין-לאומי ההומניטרי בעקבות פעילות משטרתית שנעשתה תחת פיקוד צה"ל באיו"ש, ראוי שהם ייחקרו על ידי מצ"ח. המלצתו של צוות היישום הייתה כי באירועים מבצעיים שבהם היו מעורבים שוטרים הפועלים תחת פיקוד צה"ל, יהיו חוקרי המחלקה לחקירות שוטרים (מח"ש) אמונים על החקירה בנוגע לשוטרים, וכי במקרים בהם מעורבים חיילי צה"ל ושוטרים גם יחד, יוקם צוות חקירה משותף של מצ"ח ומח"ש. כפי שעדכנו במכתבנו הקודם, עמדתו של היועץ המשפטי לממשלה הינה שיש ליישם את המלצתה של ועדת טירקל כלשונה וכי ראוי שכל טענה בדבר הפרה של המשפט הבין-לאומי ההומניטרי במהלך פעילות תחת פיקוד צה"ל באיו"ש, בין אם על ידי כוחות צה"ל ובין אם על ידי כוחות משטרה, תיחקר על ידי מצ"ח. עמדתו של היועץ המשפטי לממשלה, המקובלת על שרת המשפטים, הוצגה בפני שר הביטחון, שהודיע לראש הממשלה ביום 5.4.17 כי הוא עומד על יישום המלצת צוות היישום (חקירה ע"י מח"ש). נוכח עמדתו של שר הביטחון, ביקש היועץ המשפטי מראש הממשלה כי הנושא יידון בפניו. הדיון בראשות ראש הממשלה, בו השתתפו כל הגורמים הרלוונטיים, התקיים ביום 25.6.17, וביום 23.11.17 עדכן המל"ל שראש הממשלה החליט כי האחריות על חקירת אירועי הירי של מג"ב באיו"ש תוטל על צה"ל. ביום 10.12.17 פנה שר הביטחון לראש הממשלה וביקש ממנו כי הנושא ייבחן שנית בדיון בראשות ראש הממשלה.
7. המלצה מס' 15 – תיעוד חקירות שירות הביטחון הכללי – בהמשך לאמור במכתבינו הקודמים, נבחרו שני מפקחים מטעם משרד המשפטים שקיבלו אישור ביטחוני לביצוע תפקידם. בעקבות עבודת המטה שהתקיימה בין משרד המשפטים לשירות הביטחון הכללי, נכתבה במשרד המשפטים טיוטת נהלי עבודה עבור הגורמים המפקחים, שאושרה לאחרונה על ידי היועץ המשפטי לממשלה. עבודת הפיקוח אמורה להתחיל בחודש ינואר 2018. בשלב זה, אושרו ארבעים שעות פיקוח חודשיות, אך בסוף חודש נובמבר 2017 הוגשה בקשה לוועדת המכרזים של משרד המשפטים להרחבת שעות הפיקוח החודשיות של המפקחים.
8. המלצה מס' 16 – הטמעת מערכי שיעור בנושא הוראות הדין הבין-לאומי במסגרת הכשרת חוקרים במשטרה ביחס לתלונות נגד סוהרי שב"ס – כאמור במכתבנו הקודם, משרד המשפטים ערוך לסייע למשטרת ישראל בהטמעתם של תכנים הנוגעים לסטנדרטים הבין-לאומיים הקשורים לחקירת טענות בדבר הפרות של כללי המשפט הבין-לאומי ההומניטארי, והממונה על זכויות אדם במחלקת ייעוץ וחקיקה (משפט בין-לאומי) במשרד המשפטים אף פנתה בכתב בנושא זה לראש חטיבת ההדרכה במשטרת ישראל ביום ואף שלחה תזכורת בחודש יולי 2017, אך עד כה לא התקבלה תשובת משטרת ישראל למכתב זה.

בברכה,

עו"ד טל ורנר-קלינג

ממונה על עניינים אסטרטגיים

המחלקה לתפקידים מיוחדים (בין-לאומי)

בפרקליטות המדינה

העתק: היועץ המשפטי למטה לביטחון לאומי, עו"ד גיל אבריאל

נציג הפצ"ר בצוות המעקב, רס"ן נדב מינקובסקי